SKRIFTLIG FORESPØRGSEL E-0314/03

af Proinsias De Rossa (PSE) til Kommissionen

(10. februar 2003)

Om: Irlands meldinger om gennemførelse af miljøbestemmelser

Ifølge direktiv 91/692/EØF(1) skal medlemsstaterne jævnligt udarbejde og forelægge Kommissionen rapporter om miljøbestemmelsernes gennemførelse i national lovgivning. Vil Kommissionen for hver enkelt lov angive, hvor mange rapporter Irland i perioden fra januar 1998 skulle have forelagt, hvor mange der rent faktisk er forelagt og, hvis det er blevet oplyst, hvornår udestående rapporter forventes forelagt? Vil den give en vurdering af, hvilke følger det får at undlade at fremsende de rapporter, der kræves i dette direktiv?

(1) EFT L 377 af 31.12.1991, s. 48.

Svar afgivet på Kommissionens vegne af Margot Wallström

(17. marts 2003)

Rapporteringskrav i henhold til Rådets direktiv (91/692/EØF) af 23. december 1991 om standardisering og rationalisering af rapporterne om gennemførelse af en række miljødirektiver vedrører tre hovedområder af miljølovgivningen:

1. Luftkvalitet

For så vidt angår gældende rapporteringsforpligtelser på dette område, der omfatter forskellige luftkvalitetsdirektiver, har Irland indgivet følgende rapporter:

- Rådets direktiv 80/779/EØF af 15. juli 1980 om grænseværdier for luftkvaliteten med hensyn til svovldioxid og svævestøv(1), Rådets direktiv 82/884/EØF af 3. december 1982 om grænseværdi for bly i luften(2) og Rådets direktiv 85/203/EØF af 7. marts 1985 om luftkvalitetsnormer for så vidt angår nitrogendioxid(3).

Irland har indgivet den treårige rapport (spørgeskema beslutning 96/511/EØF af 29. juli 1996(4)), som dækker perioden 1997-1999. Denne rapport dækker de tre direktiver og skulle indgives i 2000.

- Rådets direktiv 1996/62/EF af 27. september 1996 om vurdering og styring af luftkvalitet(5) og direktiv 1999/30/EF af 22. april 1999 om luftkvalitetsgrænseværdier for svovldioxid, nitrogendioxid og nitrogenoxider, partikler og bly i luften(6).

Irland har indgivet sin rapport (spørgeskema udarbejdet ved beslutning 2001/839/EF af 8. november 2001(7)), der dækker år 2001.

- Rådets direktiv 94/67/EF af 16. december 1994 om forbrænding af farligt affald(8)

Irland har besvaret spørgeskemaet (beslutning 1998/184/EF af 25. februar 1998(9)) for perioden 1998-2000.

2. Affald

Hvad angår fællesskabslovgivningen om affald, skal medlemsstaterne i medfør af artikel 5 i Rådets direktiv 91/692/EØF indgive rapporter til Kommissionen hvert tredje år. For perioden 1998 til 2000 skulle der indgives rapporter for følgende direktiver: 75/442/EØF af 15. juli 1975 om affald(10) (ændret ved direktiv 91/156/EØF af 18. marts 1991(11)); 91/689/EØF af 12. december 1991 om farligt affald(12); 75/439/EØF af 16. juni 1975 om bortskaffelse af olieaffald(13); 86/278/EØF af 12. juni 1986 om beskyttelse af miljøet, navnlig jorden, i forbindelse med anvendelse i landbruget af slam fra rensningsanlæg(14) og 94/62/EF af 20. december 1994 om emballage og emballageaffald(15). Irland har indgivet de krævede rapporter til Kommissionen.

3. Vand

Rapportering om vandrelaterede direktiver for perioden siden januar 1998:

- For rapporteringsperioden januar 1996 til december 1998: der er modtaget rapporter om alle direktiver, med undtagelse af direktiv 76/464/EØF af 4. maj 1976(16).

- For rapporteringsperioden januar 1999 til december 2001: der er modtaget rapporter om direktiv 80/778/EØF af 15. juli 1980(17) og om direktiv 76/160/EØF af 8. december 1975(18); der er ikke modtaget rapporter om de andre direktiver.

Følgerne i praksis af manglende rapporter i medfør af de forskellige vanddirektiver varierer fra direktiv til direktiv. Rapporter i medfør af direktiv 80/778/EØF og 76/160/EØF giver gode oplysninger om drikkevandskvaliteten og badevandskvaliteten; drikkevandsdirektivet vil blive ophævet fra december 2003 og erstattet af det nye drikkevandsdirektiv 98/83/EØF af 3. november 1998(19), der ligeledes indeholder forpligtelser om rapportering. Direktiv 76/160/EØF er ved at blive revideret med et forslag fra Kommissionen til et nyt badevandsdirektiv, der i øjeblikket behandles i Parlamentet og Rådet, og det indeholder ligeledes rapporteringskrav. For så vidt angår andre direktiver, vil de henholdsvis i 2007 og 2013 blive ophævet af vandrammedirektivet 2000/60/EF af 23. oktober 2000(20), eller erstattet af vandrammedirektivets datterdirektiver, som Kommissionen skal foreslå.

Det kan konkluderende siges, at Irland på datoen for Kommissionens svar på det ærede medlems forespørgsel ikke var nogen rapport skyldig, for så vidt luftkvalitet og affald angår. De fleste vigtige rapporter blev modtaget om de vandrelaterede spørgsmål.

(1) EFT L 229 af 30.8.1980.

(2) EFT L 378 af 31.12.1982.

(3) EFT L 87 af 27.3.1985.

(4) EFT L 213 af 22.8.1996.

(5) EFT L 296 af 21.11.1996.

(6) EFT L 163 af 29.6.1999.

(7) EFT L 319 af 4.12.2001.

(8) EFT L 365 af 31.12.1994.

(9) EFT L 67 af 7.3.1998.

(10) EFT L 194 af 25.7.1975.

(11) EFT L 78 af 26.3.1991.

(12) EFT L 377 af 31.12.1991.

(13) EFT L 194 af 25.7.1975, ændret ved direktiv 87/101/EØF af 22. december 1986, EFT L 42 af 12.2.1987.

(14) EFT L 181 af 4.7.1986.

(15) EFT L 365 af 31.12.1994.

(16) EFT L 129 af 18.5.1976.

(17) EFT L 229 af 30.8.1980.

(18) EFT L 31 af 5.2.1976.

(19) EFT L 330 af 5.12.1998.

(20) EFT L 327 af 22.12.2000.